చెన్నై: తమిళనాడు ముఖ్యమంత్రి జయలలిత మరణించడంతో ఆ రాష్ట్ర రాజకీయాలు రోజుకో మలుపు తిరుగుతున్నాయి. ఆమె మరణానంతరం సీఎం పదవి చేపట్టిన పన్నీరు సెల్వంకు ఆ పదవి మూణ్ణాల ముచ్చటగానే మిగిలేలా కనిపిస్తోంది. పన్నీరు సెల్వం పదవీ బాధ్యతలు చేపట్టి ఇప్పటికి దాదాపు నెల రోజులు కావస్తోంది. అయినా ఇప్పటికీ ఆయనను ఆపద్ధర్మ ముఖ్యమంత్రిగానే నేతలు భావిస్తున్నారు. పార్టీ ప్రధాన కార్యదర్శిగా శశికళ ఎన్నికవడంతో సీన్ మొత్తం మారిపోయింది. పార్టీ ప్రధాన కార్యదర్శిగానే కాకుండా, సీఎం పదవిలో కూడా చిన్నమ్మే ఉండాలనే డిమాండ్లు మొదలయ్యాయి. కేబినెట్లోని ముగ్గురు మంత్రులు ఇప్పటికే చిన్నమ్మే సీఎం అంటూ ప్రకటించడంతో తమిళ రాజకీయాలు మరింత రసకందాయంలో పడ్డాయి. ఏ క్షణం ఏం జరుగుతుందో తెలియని పరిస్థితి. ఈ తరుణంలో అన్నాడీఎంకే ఎంపీ తంబిదురై రాసిన ఓ లేఖ తాజాగా కలకలం రేపుతోంది.మరో రెండు సంవత్సరాల్లో పార్లమెంట్ ఎన్నికలు రానున్నాయని, ఈ పరిస్థితుల నేపథ్యంలో పార్టీని బలోపేతం చేయడం తక్షణ కర్తవ్యమని తమ్మిదొరై లేఖలో పేర్కొన్నారు. ఆ ఎన్నికల్లో అన్నాడీఎంకే విజయం సాధించాలంటే శశికళ నాయకత్వం వహించడం ఎంతో అవసరమని ఆయన తెలిపారు. తక్షణమే శశికళ సీఎం పదవిని అలంకరించి ప్రభుత్వాన్ని నడిపించాలని ఆ లేఖలో ఎంపీ తంబిదురై కోరారు. దీంతో ఇప్పటి దాకా మంత్రులే శశికళకు అనుకూలంగా ఉన్నారనుకున్న వారంతా ఎంపీల్లో కూడా ఆమె తాలూకు మనుషులున్నారని లెక్కలేస్తున్నారు. అన్నీ అనుకున్నట్లు జరిగితే పన్నీరు సెల్వం సీఎం పదవిలో నుంచి తప్పుకోవడం తప్పనిసరిగానే కనిపిస్తోంది. మరో రెండుమూడు శశికళ సీఎం సీటును అలంకరించే తరుణం వచ్చినట్టేనంటున్నారు అన్నాడీఎంకే నేతలు.
chennai: tamilanadu mukhyamantri jayalalita maraninchadamtho aa rashtra rajakeeyaalu rojuko malupu tirugutunnaayi. aame maranaanantaram cm padavi chepattina panneeru selvanku aa padavi moonnaala muchatagaane migilela kanipistondi. panneeru selvam padavee baadhyatalu chepatti ippatiki daadaapu nela rojulu kaavastondi. aina ippatikee aayananu aapaddharma mukhyamantrigaane nethalu bhaavistunnaaru. party pradhaana kaaryadarsigaa sasikala ennikavadamtho sean mottam maaripoyindi. party pradhaana kaaryadarsigaane kakunda, cm padavilo kuudaa chinnamme undaalane demandlu modalayyayi. kebinetloni mugguru mantrulu ippatike chinnamme cm antuu prakatinchadamtho tamila rajakeeyaalu marinta rasakandaayamlo paddai. e kshanam yem jarugutundo teliyani paristhiti. ee tarunamlo annadienke empy tambidurai raasina oo lekha taajaagaa kalakalam reputondi.maro rendu samvatsaraallo parlament ennikalu ranunnayani, ee paristhitula nepathyamlo paartiini balopetam cheyadam takshana kartavyamani tammidorai lekhalo perkonnaru. aa ennikallo annadienke vijayam saadhinchaalante sasikala naayakatvam vahinchadam entho avasaramani aayana telipaaru. takshaname sasikala cm padavini alankarinchi prabhutvaanni nadipinchaalani aa lekhalo empy tambidurai koraru. deentho ippati daka mantrule sasikalaku anukuulamgaa unnaaranukunna vaarantaa empeello kuudaa aame taaluuku manushulunnaarani lekkalestunnaru. annee anukunnatlu jarigithe panneeru selvam cm padavilo nunchi tappukovadam tappanisarigaane kanipistondi. maro rendumudu sasikala cm seetunu alankarinche tarunam vachinattenantunnara annadienke nethalu.